Amerikan Hpyen Dap Hte Dingda Korea Hpyendap Ni Hpyen Shaman Shakyang Lam Galaw Hpang Nga Sai
Amerikan hpyendap hte Dingda Korea hpyendap gaw August (21) ya shani kaw nna hpyen shaman shakyang lam galaw hpang nga sai hte Dingdung Korea kawn shaman shakyang lam n jahkring ai rai yang Amerika Mungdan hpe dingsa gasat sa wa na lam tsun jahkrit da ai hpe AFP shiga hta tang madun da ai.
Amerikan hte Dingda Korea gaw August (21) ya shani kaw nna UFG ngu shamying ai hpyen shaman shakyang lam galaw hpang nga sai re, ndai hpyen shaman shakyang lam hpe Dingdung Dung Korea gaw shan hte hpe htim gasat na matu maw mawn ai re nga nna hpyen masa grau shak shanut wa nga ai lam tang madun da ai.
Amerikan hte Dingda Korea a hpyen shaman shakyang lam gaw Dingdung Korea kawn lai wa sai shaning law law kaw nna laja lana ninnghkap nga ai re, Auguist (20) ya shani Dingdung Korea Asuya shiga Rodong Sinmun kawn mung dai hpyen shaman shakyang lam gaw n sawn sumru yu ai lam re majaw shadawn shadang nnga ai Nuclear majan byin wa shangun mai ai hte Amerika Mungdan yawng gaw Dingdung Korea a gap gasat hkrum ai lam hpe tawt lai lu na nre ngu ka da ai hpe chye lu ai.
Lai wa sai bat laman Miwa hte Russia Asuya gaw Amerika Asuya hpe Dingda Korea hte hpyen shaman shakyang lam n galaw yang Dingdung Korea hpe Missile laknak gap chyam ai lam n galaw na matu tsun jahkrup ya na ngu tsun lai wa sai raitim Amrikan pawnghpawm dap ningbaw Joseph Dunford gaw hpyen shaman shakyang lam dawm kau na matu gaw gara bawngban jahkrup ai lam hta mung lawm na nre, UFG hpyen shaman shakyang lam gaw masing jahkrat da ai hte maren matut galaw sa wa na lam tsun ai.
Amerikan hte Dingda Koprea hpyendap gaw shaning shagu hpyen shaman shakyang lam (2) lang galaw ai re, hpyen shaman shakyang lam hta lagaw dap, nbungli dap, Hka dap yang shang lawm ai rai nna Dingda Korea kawn hpyen n-gun (50,000) daram hte Amerikan Hpyen dap kawn hpyen n-gun (25,000) hte (30,000) lapran shanglawm ai re, lai wa sai shaning ni kaw nna gaw kasu kabrawng ninghkap majan hte Chemical laknak ninghkap gasat ai majan ni hpe mung shaman shakyang lawm ai re hpe chye lu ai.
kac_Latn kac_Latn kac_Latn kac_Latn kac_Latn kac_Latn